Nog ŉ polisiebeampte vas ná moord op Bloem-sakemanLouis Siemens. Foto: Facebook Nog ŉ polisiebeampte is in hegtenis geneem in verband met die moord op Louis Siemens, ŉ Bloemfonteinse sakeman. Kol. Thandi Mbambo, woordvoerder van die polisie, het gesê die polisiekaptein is Vrydag in hegtenis geneem en sal binnekort in die hof verskyn. Dit is die derde polisiebeampte wat in hegtenis geneem is in verband met die moord op Siemens, besturende direkteur van die CityMed-daghospitaal. Siemens is op 10 Mei kort ná 15:00 in die kelderparkeerterrein van die Prellerplein-winkelsentrum in dié stad doodgeskiet. Die ander twee polisiebeamptes is konst. Molebatsi John Mogoera (40) en konst. Kagisho Ishmael Chabene (39). Mogoera is ŉ speurder van die Bayswater-polisiestasie en Chabane is ŉ hofordonnans in Bloemfontein. Die drie polisiebeamptes sal nou saam met Kibi Stanley Bakili (36), vermeende baasbrein, verder tereg staan vir die moord op Siemens. Xolisile Mbebeto (38) is vroeër die maand in die hooggeregshof in Bloemfontein vir die moord op Siemens gevonnis. Mbebeto is tot 22 jaar tronkstraf gevonnis vir moord, tien jaar vir die onwettige besit van ŉ vuurwapen en drie jaar tronkstraf vir die onwettige besit van ammunisie. Van die vonnisse sal gelyklopend uitgedien word, wat beteken Mbebeto is tot effektief 22 jaar tronkstraf gevonnis. Dit het tydens die verhoor aan die lig gekom dat Mbebeto vier dae voor die moord op Siemens met Bakili (36) verrgader het waar ŉ ooreenkoms aangegaan is vir die moord. Bakili het glo onderneem om Mbebeto R200 000 vir die moord te betaal. Op die dag van die moord is Mbebeto en nog ŉ medebeskuldigde na die Prellerplein-winkelsentrum waar die medebeskuldigde Siemens glo uit sy motor geruk het voordat Mbebeto hom doodgeskiet het. Hulle het hierna in ŉ wit Polo van die toneel gevlug voordat hulle Bakili ontmoet het. Bakili het vir hulle die sleutel van ŉ hotelkamer gegee waarna hulle niks weer van hom gehoor het of hul geld ontvang het nie. Bakili het tydens vorige verskynings aan die hof gesê hy het ŉ ontmoeting met Siemens gehad kort voor die moord en hulle het ook op dié dag teksboodskappe vir mekaar gestuur. Bakili was ŉ sakevennoot van Siemens. Daar is onmiddellik ná die moord op Siemens berig dat hy tydens ŉ oënskynlike sluipmoordaanval doodgeskiet is. Siemens het sy vrou en twee kinders agtergelaat.